Meddelelse om en ny alliance mellem Afrika og Europa med fokus på bæredygtige investeringer og jobs: vi bringer vores partnerskab vedrørende investeringer og jobs op på det næste niveau

I et globalt landskab under hastig forandring kan Europa og Afrika få stor gavn af at forbedre de økonomiske og politiske forbindelser. I dette dokument fremlægges de vigtigste indsatsområder for en stærk økonomisk dagsorden for EU og de afrikanske partnere. Dokumentet har til formål at fremme en væsentlig stigning i de private investeringer fra både afrikanere og europæere, øge handlen, styrke jobskabelsen og bidrage til bæredygtig og inklusiv udvikling, fremme moderne og bæredygtige teknologistandarder, beskyttelse af miljø og arbejdstagere samt ansvarlig handelspraksis. Det udgør en alliance med fokus på bæredygtige investeringer og jobs som en del af partnerskabet mellem Den Europæiske Union og Den Afrikanske Union.

Denne alliance er mere end en finansieringsplan. Den repræsenterer et radikalt skifte i den måde, hvorpå vi som partnere arbejder sammen i retning af en logik, hvor der er fokus på Afrikas økonomiske potentiale og mobilisering af den private sektor. Alliancen har til formål at fremme private investeringer og udforske de enorme muligheder, som kan give fordele til både den afrikanske og den europæiske økonomi, med særligt fokus på jobs til unge, hvorved der også tages hensyn til Afrikas demografiske profil. Det er en økonomisk strategi, som aktiverer Europas og Afrikas respektive styrker og bringer ambitionen med planen for eksterne investeringer op på det næste niveau. Alliancen vil på grundlag af konkrete tiltag understøtte skabelsen af 10 millioner jobs i Afrika over de næste fem år.

Denne alliance et ikke et isoleret initiativ. Den er en del af den bredere indsats, der vedrører forbindelserne mellem EU og Afrika og strategiske rammer, der knytter EU og Afrika sammen, såsom De Forenede Nationers 2030-dagsorden og 17 mål for bæredygtig udvikling som en ledetråd for begge kontinenter samt i Den Afrikanske Unions (Agenda 2063) og EU's (global strategi, europæisk konsensus om udvikling) relevante politiske rammer. Den er et vigtigt element i opfyldelsen af de tilsagn, man nåede til enighed om i erklæringen fra topmødet i Abidjan mellem Den Afrikanske Union og Den Europæiske Union, og den bidrager også til at skabe en stærk afrikansk søjle i rammen for perioden efter Cotonouaftalen og udvikle partnerskaber i Nordafrika inden for rammerne af den europæiske naboskabspolitik. Principperne om partnerskab, dialog og ejerskab vil udgøre kernen i alliancen. For at alliancen kan nå sit fulde potentiale, bør EU's og medlemsstaternes tiltag og instrumenter mobiliseres og koordineres i samarbejde med Afrika.

Denne sammenhængende økonomiske strategi bygger på konklusionerne fra Det Europæiske Råd i juni 2018, hvor der opfordres til oprettelse af "en ny ramme, der gør det muligt at øge private investeringer fra både afrikanere og europæere væsentligt", samt på Europa-Kommissionens forslag til den næste flerårige finansielle ramme og resultaterne af møderne mellem Europa-Kommissionen og Den Afrikanske Unions Kommission. Den griber fat i de væsentlige beslutninger fra det tiende ekstraordinære topmøde i Den Afrikanske Union i Kigali den 21. marts 2018. Den afspejler også linjen i Mesebergerklæringen af 19. juni 2018, og det er også meningen, at den skal bidrage til dagsordenen i forbindelse med det franske formandskab for G7 i 2019.

Det er grundlæggende nødvendigt i samarbejde med afrikanske partnere at gennemføre en intensiv mobilisering vedrørende investeringer og jobs, hvis man sammen skal tage hånd om mobilitet og migration, fremme en samordnet indsats fra oprindelses-, transit og bestemmelseslande i overensstemmelse med solidaritets-, partnerskabs, ansvarligheds- og ansvarsdelingsprincipperne. Samtidig bidrager bedre fælles forvaltning af migration og mobilitet til den samlede stabilitet, hvilket fremmer bæredygtige investeringer. Alliancen er en vigtig del af en strategi, der på sammenhængende og afbalanceret vis kombinerer de forskellige elementer i vores fælles tilgang til migration: et fælles ansvar for at tackle de grundlæggende årsager til irregulær migration og tvangsfordrivelse, forvalte grænserne effektivt, forebygge og bekæmpe migrant- og menneskesmugling, redde og beskytte liv, tilbyde lovlige migrationsmuligheder og sørge for bedre samarbejde om tilbagesendelse, tilbagetagelse og reintegrering af irregulære migranter i overensstemmelse med de fastlagte principper og internationale forpligtelser samt indgåede aftaler.

Som en del af denne omfattende tilgang bør de lovlige migrationsveje til EU fremmes med henblik på at tilbyde sikre og brugbare alternativer til farlige ruter og irregulær migration. Med henblik herpå opfordrer Kommissionen i sin nye meddelelse om fremme af lovlige migrationsveje til Europa til, at der indføres en forbedret udgave af ordningen med det blå EU-kort og udvikles pilotprojekter om lovlig migration med udvalgte lande i Afrika.

Da dynamikkerne hvad angår vækst, beskæftigelse og uligheder samt udfordringerne med hensyn til ustabilitet, modstandsdygtighed, sundhed og forvaltning er forskellige på tværs af Afrikas regioner og fra land til land, vil alliancen tage hensyn til diversiteten på tværs af det afrikanske kontinent og hvert enkelt lands særlige forhold, herunder de særlige udfordringer i forbindelse med skrøbelige situationer og de nordafrikanske landes kontraktuelle forbindelser via deres associeringsaftaler og deres erfaringer med samarbejde med EU via den europæiske naboskabspolitik.

1. Styrkelse af strategiske investeringer i jobskabelse og styrkelse af den private sektors rolle

Den private sektor rummer det største potentiale for at skabe jobs og vækst, og det er derfor vigtigt at sætte skub i ansvarlige private investeringer — så vel indenlandske som udenlandske — i Afrika.

Status

Billedet af investeringer i Afrika er mudret, hvilket afspejler den globale usikkerhed, hvor strømmene af direkte udenlandske investeringer til Afrika svinger i stedet for at udvise den nødvendige opadgående tendens. Sydafrika, Nigeria, Kenya, Egypten og Marokko tiltrak tilsammen 58 % af de samlede direkte udenlandske investeringer i 2016, mens mindre udviklede og mere skrøbelige lande står over for systemiske udfordringer med at tiltrække private investeringer. Mens nogle afrikanske lande fortsat er afhængige af råvarer, så har andre som en reaktion på de lave råvarepriser været i stand til at diversificere deres økonomier. Derudover er de direkte udenlandske investeringer siden 2016 blevet endnu mere udbredt uden for udvindingssektoren.

Hvad angår EU-investeringer i Afrika, så er EU Afrikas største investor, idet medlemsstaterne i 2016 stod for ca. 40 % af de direkte udenlandske investeringer til en værdi af 291 mia. EUR. Afrikas store økonomiske fremskridt over de seneste to årtier og det naturlige fremtidspotentiale betyder, at der er gode muligheder for at gøre mere. De demografiske fremskrivninger for Afrika viser tydeligt, at det også er nødvendigt at skabe millioner af nye jobs, navnlig til unge mennesker, som træder ind på arbejdsmarkedet.

Foreslået fremgangsmåde

Initiativ 1. Støtten til Afrika med henblik på at tiltrække investeringer vil blive intensiveret yderligere ved at anvende væsentlige beløb via blandingsmekanismer og garantier for at udnytte ressourcer fra kapitalmarkederne i samarbejde med internationale, europæiske og nationale finansieringsinstitutter, for at mindske risikoen ved investeringer og fremme adgangen til finansiering. I denne forbindelse prioriteres sektorer, som tilføjer værdi, og som har et stort potentiale for at skabe bæredygtige jobs, navnlig for kvinder og unge, og derved øger deres muligheder for at realisere deres mål, herunder via nystartede virksomheder. Der vil blive taget særligt hensyn til skrøbelige situationer. Mellem 2014 og 2017 har EU gennem blandingsoperationer lånefinansieret ca. 35 mia. EUR. Siden lanceringen af planen for eksterne investeringer og oprettelsen af Den Europæiske Fond for Bæredygtig Udvikling i 2017 har EU mobiliseret midler, som ventes at lånefinansiere investeringer til en værdi af 15 mia. EUR via blandingsmekanismer og over 16 mia. EUR under garantien. Mellem nu og 2020 forventes planen at opfylde den globale plan for eksterne investeringers målsætning om at lånefinansiere investeringer i Afrika og naboskabsområdet til en værdi af 44 mia. EUR frem mod 2020. De konkrete resultater vil omfatte adgang til elektricitet for 30 millioner mennesker og virksomheder samt en stigning i kapaciteten til at producere bæredygtig energi på 5 GW. 24 000 mennesker vil få adgang til veje, der kan bruges året rundt, via investeringer i transportinfrastruktur, der er lånefinansieret af EU. 3,2 millioner jobs forventes skabt i Afrika blot ved hjælp af de investeringsprogrammer, som er målrettet små og mellemstore virksomheder. Dette er gode eksempler på indsatsens omfang og virkning inden for rammerne af den foreslåede alliance.

I det næste langsigtede budget (den flerårige finansielle ramme) bør EU forbedre sine instrumenter og redskaber yderligere ved at sikre, at målene opfyldes på en mere effektiv måde, og ved at øge de tilgængelige ressourcer til dette formål betydeligt.

Initiativ 2. For at give øgede private investeringer den størst mulige virkning er det nødvendigt at indkredse de mest lovende værdikæder på nationalt og regionalt plan. Til dette formål bliver vækst- og beskæftigelsespagter for øjeblikket drøftet med de fleste af vores afrikanske partnere med henblik på at styre den fælles indsats i retning af de værdikæderne, som har det højeste potentiale for jobskabelse, udnytte mulighederne for fremstilling og forarbejdning, åbne op for det enorme potentiale i den grønne og blå økonomi, støtte overgangen til lavemissions- og klimasikre økonomier, udnytte det fulde potentiale i den digitale omdannelse af økonomien, navnlig e-handel og dataøkonomi, og tackle de områder, hvor reformer er nødvendige for at forbedre erhvervsklimaet. Arbejdet med vækst- og beskæftigelsespagterne kræver også en struktureret dialog med den private sektor i Europa og Afrika på grundlag af platformen for bæredygtige virksomheder for Afrika, som er oprettet inden for rammerne af planen for eksterne investeringer. Der vil blive sikret en forbindelse til G20-aftalen med Afrika.